Rannavollepaarid Heleene Hollas ja Liisa Remmelg ning Eva Liisa Kuivonen ja Liisa-Lotta Jürgenson võistlevad neljapäevast pühapäevani Soomes Helsingis toimuval Future kategooria MK-etapil. Kui Eesti esipaari Hollase ja Remmelga jaoks algab madalaima kategooria MK-etapp reedel alagrupimängudega, siis Kuivonen ja Jürgenson on võistlustules päev varem – neljapäeval toimuval kvalifikatsiooniturniiril selguvad viimased põhiturniirile pääsejad ning selle koha nimel heitlevad ka Kuivonen ja Jürgenson. Kvalifikatsioonist edasi pääsemiseks vajavad Kuivonen ja Jürgenson kaht võitu, Eesti paari esimene vastane on Soome duo Anniina Muukka ja Elina Pirttimäki. Eestlannade ja soomlannade mõõduvõtt leiab aset kl 10.40. Kui Kuivonen ja Jürgenson paigutati kvalifikatsiooniks pingerea kolmandale astmele, siis soomlannad asuvad samas edetabelis 14. real. Helsingis toimuva MK-etapi tulemusi ja täienevat ajakava näeb siit.